## El Consell destinarà 98,4 milions d’euros per al disseny i la construcció de la Plataforma Intermodal en l’Àrea Logística de Sagunt

*** Segons Merino, esta infraestructura “forma part del projecte estratègic que és la gigafactoria de Sagunt i posa en relleu el nostre compromís amb una inversió essencial per al desenvolupament econòmic de la Comunitat”
* El Govern Valencià autoritza un acord marc per al subministrament de medicaments d'ús humà amb somatotropina per valor de 15,9 milions d'euros
* L'executiu autonòmic aprova noves ajudes per a impulsar el turisme i subvencions per a contractació de personal investigador ucraïnés en universitats valencianes**

El Consell ha aprovat el disseny, la construcció i la posada en funcionament de la Plataforma Intermodal en l’Àrea Logística de Sagunt, un projecte per al qual s’ha previst destinar 98,4 milions d’euros, segons ha informat la consellera i portaveu de la Generalitat, Ruth Merino.

En la seua compareixença després de la reunió del Ple del Govern Valencià, Merino ha considerat este equipament, que té un termini d’execució previst de 24 mesos, “forma part del projecte estratègic que és la gigafactoria de Sagunt, i en el conveni que hem aprovat amb Espais Econòmics Empresarials es recull la construcció de la intermodal amb la qual es posa en relleu el compromís que hem assumit per a dur a terme esta inversió essencial per al desenvolupament econòmic de la Comunitat Valenciana”.

A més, la portaveu de l’executiu autonòmic hi ha afegit que la Generalitat “ja ha realitzat un primer pagament de més de 800.000 euros corresponent a l’anualitat de 2023 i la resta d’inversions es faran en els pròxims anys tal com es recull en el conveni”.

La Plataforma Intermodal de Sagunt, que es desenvoluparà mitjançant un conveni entre la Conselleria d’Hisenda, Economia i Administració Pública i la Conselleria de Medi Ambient, Aigua, Infraestructures i Territori, i Espais Econòmics Empresarials (EEE), és una infraestructura de transport i logística situada en la parcel·la TI de 688.000 metres quadrats dins de l’àrea delimitada en el Pla especial d’ordenació de l’Àrea Logística de Sagunt (PE).

En matèria de Sanitat, el Ple del Consell ha autoritzat la subscripció d’un acord marc per al subministrament de medicaments d’ús humà en la composició del qual figure com a principi actiu la somatotropina (hormona del creixement) en l’àmbit de la sanitat pública valenciana.

Així, l’acord marc, que té per objecte la selecció d’empreses que subministraran els medicaments, la fixació de preus i l’establiment de les bases que regiran els contractes, tindrà un valor estimat de 15.983.600 euros.

**Altres assumptes**

D’altra banda, en l’àmbit turístic, la portaveu de l’executiu valencià ha donat compte de noves ajudes aprovades per al desenvolupament dels plans de dinamització i governança turística, a través de nou convenis de col·laboració nous entre Turisme Comunitat Valenciana, les diputacions provincials de València i Alacant, el Patronat Provincial de Turisme de Castelló Costa Azahar i diverses entitats de les tres províncies, per un import de 750.000 euros.

Els plans de dinamització aprovats, el propòsit dels quals és augmentar la qualitat dels serveis turístics i millorar el medi urbà i natural i els espais públics, comprendran les zones dels Ports, Espadà-Millars, Alt Maestrat, Costera-Canal, Baix Segura (Convega), Camp de Morvedre, Plana de l’Arc, Alt Palància i Terra del Vi.

Finalment, Merino ha informat de la concessió directa d’ajudes urgents per a cobrir despeses de contractació del personal investigador afectat pel conflicte d’Ucraïna acollit en centres d’investigació i universitats de la Comunitat Valenciana.

L’import global màxim de les subvencions, que es concedixen de manera directa per raons d’interés social i humanitari, davant de l’emergència humanitària ocasionada per la invasió de territori ucraïnés, ascendix a 715.847 euros.

**Nomenaments**

Quant als nomenaments d’alts càrrecs, la portaveu del Govern Valencià ha informat que s’ha nomenat M. Ángeles Ramón Llin Martínez com a directora general d’Infraestructures Sociosanitàries i María José Rico Llorca com a directora general de l’Institut Valencià de Serveis Socials (Ivass).

Fecha: 25/10/2023